16.6.2023
SL
Uradni list Evropske unije
C 214/161 četrtek 19. januarja 2023
22.
meni, da bi lahko ustrezni pogoji skladiščenja v pristaniščih olajšali in zajamčili ohranjanje svežine rib ter pomagali pri dajanju na trg, s čimer bi se s posrednim vplivanjem na oblikovanje cen izboljšala dobičkonosnost rib; v zvezi s tem opozarja na možnosti, ki jih ponujajo skupna ureditev trgov in organizacije proizvajalcev;
23.
meni, da bi morali ESPRA in novi nacionalni operativni programi okrepiti in jasno podpreti mali ribolov, da bi prispevali k zagotavljanju trajnostnosti in prihodnje sposobnosti preživetja številnih obalnih skupnosti, ki so tradicionalno odvisne od ribolova, ter tako rešili posebne težave tega segmenta in podprli lokalno trajnostno upravljanje zadevnega ribištva;
24.
meni, da bi bilo treba podporo, ki jo države članice namenjajo pri izvajanju ESPRA, usmeriti v odpravljanje strukturnih pomanjkljivosti, da bi prispevali k povečanju prihodkov od ribolova, spodbujali delovna mesta s pravicami v sektorju in zagotavljali poštene cene proizvajalcem, podpirali razvoj s tem povezanih dejavnosti, ki so v verigi višje in nižje od ribolova, prispevali k razvoju in koheziji obalnih regij v okviru trajnostnega ribolova in prihodnosti sektorja malega ribolova;
25. poudarja, da je treba za izboljšanje stopnje izvrševanja financiranja iz ESPRA in zagotovitev, da bo imel mali ribolov dostop do podpore, preučiti in izvesti ukrepe za racionalizacijo postopkov, s čimer bi zmanjšali birokracijo, zapletenost in čas odobritve pri oddaji vlog, spremeniti postopek financiranja za prejemanje pomoči in ga nadomestiti s sistemom predhodnega financiranja ter v celoti izkoristiti omejitve za financiranje iz sklada;
26. poudarja, da EU nima orodja za razumevanje obsega naložb ESPR in ESPRA v sektorju malega ribolova, števila financiranih primerov dobre prakse, doseganja konkretnih rezultatov ter načina delovanja lokalnih akcijskih skupin in njihovega učinkovitega izvajanja skupne ribiške politike; poziva Komisijo, naj vzpostavi takšno orodje kot temeljni korak k razumevanju, kako razširiti dobro prakso in posnemati uspešne ribolovne metode na ravni EU;
27. poziva države članice, naj zagotovijo tehnično pomoč na lokalni ravni, da bi malim ribičem olajšali dostop do sredstev EU in nacionalnih sredstev;
28. opozarja na visoko povprečno starost flote za mali ribolov in v zvezi s tem poudarja, da mora ribolovna dejavnost tega segmenta postati privlačna za mlade in ženske; poudarja, da je treba obnoviti in posodobiti floto za mali ribolov, da bi izboljšali varnost in življenjske razmere na krovu, izboljšali energetsko učinkovitost in povečali okoljsko prijaznost segmenta, hkrati pa zagotovili, da se ribolovna zmogljivost celotne ribiške flote ne bo povečala, ter izboljšali socialno in ekonomsko trajnostnost ribiških skupnosti, ki so odvisne od flote; v zvezi s tem poudarja, da je treba obravnavati primere, ko so plovila zastarela, kar povzroča višje stroške obratovanja, vzdrževanja in prerazvrstitve (gospodarsko in okoljsko), kar posledično ogroža zajamčene varnostne pogoje med obratovanjem; poudarja, da bi lahko merila bruto tonaže za merjenje ribolovne zmogljivosti z vključitvijo tudi prostora, namenjenega za opremo in udobje posadke, ovirala posodobitev ribiških plovil in prepotrebno izboljšanje delovnih pogojev flote za mali ribolov; v zvezi s tem poziva Komisijo, naj pregleda ta merila in druge medsebojno povezane določbe ter najde rešitev, ki bi lahko potrebe malih ribiških delavcev uskladila s potrebo, da se ribolovne zmogljivosti flote EU ne bodo povečale;
29. ponovno poudarja, da je nujna podpora za obnovo in/ali posodobitev flote, ki je potrebna za izboljšanje varnosti, delovnih pogojev ter ekonomske in okoljske trajnostnosti dejavnosti, a meni, da je to treba doseči izključno brez povečanja ribolovne zmogljivosti;
30.
meni, da bi bila lahko prihodnost malega ribolova, zlasti v najbolj oddaljenih regijah, ogrožena, če ne bo upoštevana potreba po prenovi flote ter vzdrževanju in izboljšanju plovil, zlasti, a ne izključno, zastarelih in neučinkovitih plovil;
31. poudarja, da so v ESPRA na voljo možnosti za naložbe v varnost, boljše življenjske pogoje in energetsko učinkovitost plovil, kar lahko koristi tudi mali priobalni in obrtniški floti, ter da bi moral sklad vključevati tudi možnosti financiranja za obnovo in prestrukturiranje plovil, spreminjanje njihove velikosti ter nakup novih plovil v floti za mali ribolov, zlasti v primerih, ko ima ta flota visoko povprečno starost in ne zagotavlja osnovnih pogojev varnosti in